Nationaldemokratesch Beweegung
D'Nationaldemokratesch Beweegung war eng nationalistesch politesch Beweegung, déi an der zweeter Hallschent vun den 1930er Joren zu Lëtzebuerg aktiv war. Si gouf 1936 vum Leo Müller gegrënnt, deen 1933 schonn déi rietsextrem Dageszeitung Luxemburger Volksblatt etabléiert hat.

De Romain Hilgert schreift:
Leo Müller hatte von 1919 bis 1933 der Redaktion des Luxemburger Worts angehört, ehe er seine eigene Tageszeitung gründete. Er versuchte sie zu benutzen, um für die Parlamentswahlen von 1934 und 1937 eine Nationaldemokratische Heimatbewegung, beziehungsweise eine Nationaldemokratische Bewegung zu gründen, die schließlich als Demokratische Liste mit Leo Müller und Eugène Schaus ins Parlament gewählt wurde.

Geschicht

Walresultat 1937 

Bei de Chamberwalen 1937 ass d'Nationaldemokratesch Beweegung mat enger Lëscht ("Demokratesch Lëscht") am Walbezierk Zentrum ugetrueden. Op där Lëscht waren ënner anerem fënnef fréier Liberaler an ee kathouleschen Dissident vertrueden.

Am Ganze krut d'Partei 102.013 vun de 610.251 gëltege Stëmmen (17%) am Walbezierk Zentrum.

Zwéi Kandidate vun der Demokratescher Lëscht goufe gewielt: de Leo Müller an de fréiere Staatsminister Pierre Prüm. Well de Pierre Prüm awer och gläichzäiteg am Walbezierk Norden op der Lëscht vun der Partei vun de Baueren, dem Mëttelstand an den Aarbechter Kandidat war an op där gewielt gouf, huet hie sech entscheet, fir den Norden an d'Chamber ze goen. Dowéinst ass fir d'Demokratesch Lëscht am Zentrum den Eugène Schaus nogeréckelt.

No 1937 

1937 war déi eenzeg Kéier, datt d'Beweegung bei Chamberwalen matgemaach huet.

Wärend dem Zweete Weltkrich huet de Leo Müller an der Zivilverwaltung geschafft an 1946 gouf hien zu enger Geldstrof an zwee Joer Prisong verurteelt.

Quellen 
 Lucien Blau: Histoire de l'extrême-droite au Grand-Duché de Luxembourg au XXe siècle, Dokteraarbecht, Université Paul Verlaine - Metz, 1996, S. 168-199

Kuckt och 
 GREng National Bewegung

Fréier Parteien zu Lëtzebuerg